**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení v znení zákona č. 399/2015 Z. z. Ministerstvo kultúry Slovenskej republiky predkladá návrh poslancov Národnej rady Slovenskej republiky Kristiána ČEKOVSKÉHO a Milana VETRÁKA na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (tlač 219).

Ministerstvo kultúry Slovenskej republiky k predloženému poslaneckému návrhu zákona uvádza:

**V š e o b e c n e**

Predkladaný poslanecký návrh prináša legislatívne zmeny zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (ďalej len „zákon o vysielaní a retransmisii“) v podobe zavedenia povinnosti podrobiť kandidátov na členov Rady pre vysielanie a retransmisiu (ďalej len „Rada“) verejnému vypočutiu, a to konkrétne vo Výbore Národnej rady Slovenskej republiky pre kultúru a médiá. Podľa predkladateľov predstavuje verejné vypočutie silný nástroj na zvýšenie úrovne výberového procesu a jednotlivé odpovede kandidátov prispejú k utvoreniu komplexného obrazu o vhodnosti toho ktorého kandidáta na funkciu člena Rady. Zároveň sa navrhuje verejné vypočutie vysielať naživo prostredníctvom webového sídla Národnej rady Slovenskej republiky.

V súvislosti s vyššie uvedeným predloženým návrhom Rada upozorňuje na skutočnosť, že inštitút verejného vypočutia kandidátov na člena Rady výrazne predĺži proces voľby. Prax ukázala, že počas účinnosti súčasného znenia zákona o vysielaní a retransmisii pravidelne dochádzalo k situácii, že noví členovia Rady neboli zvolení ani týždne potom, čo skončilo členstvo bývalým členom. Z tohto dôvodu sa navrhuje stanoviť časový horizont, dokedy musí byť nový člen Rady zvolený, alebo aspoň dokedy musí prebehnúť verejné vypočutie navrhnutých kandidátov.

**S t a n o v i s k o**

Ministerstvo kultúry Slovenskej republiky zaujíma k predloženému poslaneckému návrhu nasledovné stanovisko:

K predloženému návrhu predkladateľ uplatňuje nasledovné pripomienky:

Vecná pripomienka:

V čl. I v navrhovanom odseku 2 odporúčame na konci pripojiť túto vetu:

„Ak sa voľba člena rady uskutočňuje z dôvodu skončenia členstva v rade podľa ustanovenia § 9 ods. 1 písm. a),  člen rady musí byť zvolený najneskôr 10 dní predo dňom skončenia členstva v rade.“

alebo alternatívne vetu:

„Ak sa voľba člena rady uskutočňuje z dôvodu skončenia členstva v rade podľa ustanovenia § 9 ods. 1 písm. a), verejné vypočutie kandidátov na člena rady musí byť ukončené najneskôr jeden mesiac predo dňom skončenia členstva v rade.”.

 Legislatívno-technické pripomienky:

1. V čl. I v úvodnej vete a v názve predkladaného materiálu vo všetkých jeho častiach odporúčame zohľadniť fakt, že sa jedná iba o doplnenie zákona č. 308/2000 Z. z. a nie o jeho zmenu. Odporúčame preto vypustiť slová ,,mení a“.

Odôvodnenie: Ide len o doplnenie a nie o zmenu novelizovaného zákona.

1. V čl. I bod 1 odporúčame slová ,,3 až 6“ nahradiť slovami ,,3 až 5“.

Odôvodnenie: Nesprávne označenie prečíslovaných odsekov.

**Pripomienkové konanie**

Poslanecký návrh bol predmetom medzirezortného pripomienkového konania v dňoch od 13.10.2020 do 21.10 2020 a bola k nemu uplatnená jedna obyčajná pripomienka Ministerstva spravodlivosti Slovenskej republiky k čl. I bod 1 v nasledovnom znení:

,,V druhej vete je potrebné na konci doplniť slová „na svojej schôdzi“. Je dôležité, aby sa verejné vypočutie uskutočnilo na schôdzi výboru, pričom túto skutočnosť je potrebné výslovne vyjadriť v návrhu zákona. Bez tohto doplnenia je prípustný výklad, aby sa verejné vypočutie realizovalo aj mimo schôdze výboru, a teda bez aplikácie pravidiel ustanovených rokovacím poriadkom Národnej rady Slovenskej republiky pre zvolávanie a priebeh schôdzí výborov.“.

**Z á v e r**

Ministerstvo kultúry Slovenskej republiky po zohľadnení vyššie uvedených pripomienok odporúča vláde Slovenskej republiky vysloviť  **s ú h l a s**  s  návrhom poslancov Národnej rady Slovenskej republiky Kristiána ČEKOVSKÉHO a Milana VETRÁKA na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (tlač 219).